ফরাসি বিপ্লবের সময় আমরা দেখেছি, নিপীড়িত হওয়া সত্ত্বেও কৃষকদের একটি বড় অংশ সামন্তসংস্কৃতিতে আচ্ছন্ন হওয়ায় চার্চের পক্ষে অবস্থান নিয়েছিল। জামায়াত-বিএনপিও তাদের অপরাজনীতি চরিতার্থ করতে এ দেশের জনগণের পশ্চাৎপদতাকে, কুসংস্কারাচ্ছন্নতাকে পুঁজি করে দেলাওয়ার হোসাইন সাঈদীর মামলার রায় ঘোষণার পর দেশের কোনও কোনও জায়গায় ভয়াবহ অবস্থার সৃষ্টি করেছে। ভিন্ন ধর্মাবলম্বীদের ‘বিধর্মী’ হিসেবে আখ্যায়িত করে তারা প্রকারান্তরে তাদের উন্মূল করার সুদূরপ্রসারী ছক এঁটেছে। চাঁদের মধ্যে সাঈদীকে দেখতে পাওয়ার অপপ্রচার চালিয়েছে তারা জনগণের মধ্যে, নিরীহ মানুষকে উত্তেজিত করে তোলার জন্যে তারা মিথ্যাচার করেছে মোটেল তৈরি করা হলে এলাকায় ‘বেলেল্লাপণা’ দেখা দেবে। এরকম অসংখ্য অপপ্রচার মধ্যে দিয়ে যে ধ্বংসযজ্ঞ চালানো হয়েছে, রক্তপাতের ক্ষেত্র প্রস্তুত করা হয়েছে- যার দায় জামায়াতে ইসলামী তো বটেই, এমনকি বিএনপিও এড়াতে পারবে না। কিন্তু এসবও যখন ব্যর্থ হয়েছে, তখন কথিত ‘রাজনীতির সঙ্গে সম্পর্কহীন’ হেফাজতে ইসলাম মাঠে নেমেছে। আর তারা শ্লোগান দিচ্ছে, ‘মাওলানা শফির বাংলায়, মুরতাদের ঠাঁই নাই’। যাদের সঙ্গে তাদের মতে কোনও মিল নেই, তাদের তারা মুরতাদ বলছে, মুরতাদ বানাচ্ছে।